आसाराम केस की तैयारी के लिए सिर्फ 13 दिन, सामने देश के सबसे नामी वकील
Manoj Bajpayee (Sirf Ek Banda Kafi Hai) Movie Controversy; सिर्फ एक बंदा काफी है’। 23 मई को रिलीज होने जा रही ये फिल्म देश के सबसे चर्चित आसाराम रेपकांड की पीड़िता के लिए कोर्ट में लड़ाई लड़ने वाले वकील पीसी सोलंकी पर बनी है।
‘सिर्फ एक बंदा काफी है’। 23 मई को रिलीज होने जा रही ये फिल्म देश के सबसे चर्चित आसाराम रेपकांड की पीड़िता के लिए कोर्ट में लड़ाई लड़ने वाले वकील पीसी सोलंकी पर बनी है।
फिल्म में दिखाया गया है कि कैसे आसाराम की देश के सबसे नामी वकीलों की फौज के सामने एक अकेले वकील ने केस लड़ा। पीड़िता को न्याय दिलाया और आसाराम को सजा दिलाई, लेकिन हकीकत में पीड़िता को न्याय दिलाने में एक नहीं दो बंदे थे।
आसाराम के खिलाफ पहली FIR दर्ज होने से लेकर चार्जशीट पेश होने तक पीड़िता का केस वकील मनीष व्यास ने लड़ा था। रामजेठमालनी जैसे दिग्गज वकील की हर दलील को नाकाम किया। पीड़िता का केस मजबूत किया।
यह वही समय था जब गवाहों पर दबाव बनाने, धमकाने का सबसे ज्यादा डर था। मनीष व्यास के प्रयास की कहानी शायद फिल्म में भले ही न हो, लेकिन हम बताएंगे केस के शुरुआत में क्या हुआ था…।
सिर्फ एक बंदा काफी है में क्या है?
फिल्म में नामी एक्टर मनोज वाजपेयी, वकील पीसी सोलंकी का किरदार निभा रहे हैं। फिल्म कोर्ट रूम में बहस के ड्रामे पर आधारित है। फिल्म में दिखाया गया है कि कैसे एक पीसी सोलंकी ने सेल्फ स्टाइल गॉडमैन आसाराम के वकीलों को अपनी बहस से हराया।
सबसे पहले समझिए, आसाराम केस की ब्रीफ टाइमलाइन…
चार महीने मनीष व्यास, उसके बाद पीसी सोलंकी ने केस लड़ा
आसाराम के खिलाफ मामला दर्ज होने के बाद पीड़िता की ओर से केस मनीष व्यास ने लड़ा था। मनीष व्यास ने चार्ज फ्रेम होने तक करीब चार महीने केस मजबूती के साथ लड़ा। इसके बाद पीड़िता की ओर से पीसी सोलंकी ने 6 साल तक केस लड़ा। इस दौरान आसाराम की तरफ 6 ट्रायल कोर्ट, 3 हाईकोर्ट और 3 सुप्रीम कोर्ट में जमानत याचिका लगाई गईं। सभी याचिकाएं खारिज हुईं। आसाराम की तरफ से वकीलों ने केस धीमा करने के लिए 40 से ज्यादा याचिकाएं लगाईं, लेकिन इसके बावजूद कोई भी वकील आसाराम को जमानत नहीं दिला सका।
आसाराम ने लगा दी थी देशभर के नामी वकीलों की फौज
आसाराम की तरफ से देश के नामी वकीलों ने केस लड़ा था। पीड़िता के वकील मनीष व्यास के सामने आसाराम की ओर से रामजेठमलानी, केके मेनन, प्रदीप चौधरी और अंजनी कुमार जैसे दिग्गज वकील थे। करीब चार महीने के बाद मनीष व्यास ने बचाव पक्ष के वकीलों की किसी दलील को कोर्ट में टिकने नहीं दिया। इसके बाद पीसी सोलंकी ने केस लड़ा तो उनके सामने आसाराम की तरफ से राम जेठमलानी, राजू रामचंद्रन, सुब्रह्मण्यम स्वामी, सिद्धार्थ लूथरा, केटीएस तुलसी, सलमान खुर्शीद और यूयू ललित थे।
सामने- देश का सबसे नामी वकील, बहस के लिए 13 दिन में पूरी की रिसर्च 
सरकार की तरफ एएजी आंनद चौधरी और पीड़िता के पिता की तरफ मनीष व्यास ने केस लड़ा था। इधर, आसाराम की तरफ से राम जेठमलानी, केके मनन, प्रदीप चौधरी, अंजनी कुमार सिंह थे। वकालत की दुनिया में राम जेठमलानी बड़ा नाम था।
आसाराम केस की पहली सुनवाई 16 सितंबर 2013 को शुरू हुई थी। इसके बाद सुनवाई की अगली तारीख 1 अक्टूबर 2013 रखी गई। मनीष व्यास ने बताया कि हमारे पास केस की तैयारी करने के लिए 13 दिन थे। सामने देश के जाने माने वकील राम जेठमलानी के सामने हर काउंटर का जवाब देने के लिए मैंने 13 दिन में केस जुड़ी हर डिटेल पर पूरी रिसर्च की।
कोर्ट में आसाराम के वकीलों के सामने बहस के पॉइंट और उस पर मनीष व्यास की दलीलें, जिनकी बदौलत पीड़िता का केस और भी मजबूत होता चला गया। 
1 . सेक्सअुल क्रोनिक डिजीज पर बहस
आसाराम के वकील : कोर्ट में पीड़िता को गलत साबित करने के लिए के उसके कैरेक्टर पर सवाल खडे़ किए गए। आसाराम के वकील ने पीड़ित पर सेक्सअुल क्रोनिक डिजीज बीमारी से ग्रसित होने का आरोप लगाया।
पीड़िता का वकील : पीड़ितों पर लगे आरोपों का जवाब देने के लिए वकील ने सेक्सअुल बीमारियों पर रिसर्च शुरू की। पता चला कि जिस बीमारी का जिक्र आसाराम के वकीलों ने किया है, पीड़िता ऐसी किसी भी बीमारी से ग्रसित नहीं है, जबकि ऐसी कोई बिमारी होती ही नहीं है। इसके जवाब में पीड़िता के वकील ने आसाराम को पीडोफिलिक बीमारी होने का दावा किया गया।
पीड़िता के वकील ने कोर्ट को बताया कि आसाराम पीडोफिलिया बिमारी से ग्रसित है। इस बीमारी में बड़ी उम्र का शख्स खुद से नाबालिग बच्चों से आकर्षित होता है। जबकि पीड़िता पर जो सेक्सअुल क्रॉनिक डिजीज बीमारी के आरोप लगाए हैं, ऐसी कोई सेक्सुअल बीमारी होती ही नहीं है। आरोपी आसाराम खुद पीडोफिलिक बीमारी से ग्रसित है। इसी कारण आरोपी ने अपने से कम उम्र की नाबालिग पीड़िता से दुष्कर्म किया।
2. आश्रम में पीड़िता मदद के लिए चिल्लाई क्यों नहीं
आसाराम के वकील - कोर्ट में आसाराम के वकील ने सवाल किया कि जोधपुर के मनई आश्रम में जब आसाराम और पीड़िता कुटिया (रूम जहां आसाराम और पीड़िता थे) के अंदर थे तो पीड़िता की मां कुटिया के बाहर बैठी थी। आसाराम के पीड़िता पर जबरदस्ती करने पर पीड़िता मदद के लिए चिल्लाई क्यों नहीं? उसने कुटिया के बाहर बैठी अपनी मां को भी मदद के लिए नहीं बुलाया। पीड़िता वहां रोई नहीं। अगर रोती तो बाहर बैठी उसकी मां को उसके रोने की आवाज सुनाई देती। आश्रम से जाते समय भी पीड़िता ने अपनी मां को घटना के बारे में नहीं बताया। वो वहां से खुश होकर चली गई?
पीड़िता के वकील : वकील मनीष ने बताया कि इस तर्क का जवाब पीड़िता ने अपने बयान में ही दिया था। उसने मदद के लिए पुकारने की कोशिश की लेकिन उसे ऐसा करने से रोक दिया गया। आसाराम ने उसके मुंह पर हाथ रखा और उसे धमकी दी कि यह उसके माता-पिता के लिए अच्छा नहीं हो सकता है। इसके अलावा, एयर-कंडीशनर चालू था। उसका विरोध एसी के शोर में दब गया।
पीड़िता की मां उससे 50 फीट की दूरी पर बैठी थी। वैसे भी, इतनी कम उम्र की एक लड़की अपने परिवार द्वारा पूजे जाने वाले व्यक्ति के हाथों अपने द्वारा किए गए सबसे निंदनीय कृत्य के सदमे से भी सहम सकती है। इस घटना से पीड़िता सदमे में थी। उसे धमकाया गया था, ऐसे में उसने वहां से बाहर निकलते समय किसी को कुछ नहीं बताया।
3. पीड़िता नाबालिग थी या नहीं
आसाराम के वकील : पीड़िता नाबालिग नहीं थी। उसने 7वीं कक्षा दोहराई है। स्कूल का सर्टिफिकेट एक निजी स्कूल का है। निजी स्कूल से मिलने वाला बर्थ सर्टिफिकेट साक्ष्य के लिए स्वीकार्य नहीं है।
पीड़िता का वकील : स्कूल के सर्टिफिकेट के अनुसार पीड़िता की जन्म दिनांक 4 जुलाई 1997 थी। स्कूल छोड़ने के प्रमाण पत्र के अलावा, माध्यमिक शिक्षा बोर्ड, मध्य प्रदेश, भोपाल द्वारा जारी हाई स्कूल प्रमाण पत्र भी पेश किए गए। सभी प्रमाण पत्र में पीड़िता की बर्थ डेट एक ही है। पीड़िता पहले सोनीपत के एक स्कूल में पढ़ती थी। सोनीपत में स्कूल छोड़ने के प्रमाण पत्र के साथ-साथ, आश्रम के स्कूल और तीसरा प्रमाण माध्यमिक शिक्षा बोर्ड, मध्यप्रदेश द्वारा जारी हाई स्कूल प्रमाण पत्र है। सभी में पीड़िता की जन्मतिथि 4 जुलाई 1997 ही पाई गई। मान्यता प्राप्त बोर्ड द्वारा जारी बर्थ सर्टिफिकेट साक्ष्य कोर्ट में मान्य होता है।
डॉक्टरों से मिलकर बीमारियों के बारे में समझा
केस की सुनवाई के दौरान राम जेठमालानी ने पीड़िता पर सेक्सअुल क्रोनिक डिजीज, पीड़िता के मेडिकल रिपोर्ट, बर्थ सर्टिफिकेट, आसाराम का पोटेंसी टेस्ट, आसाराम के पीडिफोलिक बिमारी जैसों पर मामलों पर मेडिकल टर्म और नॉलेज की जानकारी होना जरूरी था। इसके लिए मैं चार से पांच डॉक्टरों से मिला।
मेडिकल नॉलेज के लिए कई किताबें से रिसर्च पढ़ी। डॉक्टरों से मिलने पर पता लगा कि सेक्सअुल क्रोनिक डिजीज जैसी कोई बिमारी नहीं होती है। जबकि आसाराम ने जिस उम्र में रेप किया उसे मेडिकल में पीडिफोलिक बीमारी बोलते हैं। मेडिकल के इन फैक्ट्स के आधार हमने बहस के दौरान तर्क भी दिए। इसी कारण हम अपनी बात साबित कर पाए।
नींद में याद रहते थे, केस से जुड़े तर्क
राम जेठमलानी जैसे वकील के हर तर्क का जवाब सही तर्क के साथ देना जरूरी था। इसके लिए मैं अपनी टीम के साथ दिन-रात केस जुड़े हर फेक्ट के जजमेंट और रेफरेंस के लिए तैयारी करने लगा रहगा। काम में इतने व्यस्त हो गए थे कि खाना भी याद नहीं रहता था।
नींद में भी सोते समय केस से जुड़े फेक्ट और रेफरेंस याद रहते थे। कई बार सोते समय अचानक कोई चीज याद आती तो वापस उठकर किताबें खंगालनी शुरू कर देते थे। इन 13 दिनों की तैयारी में मैंने बहुत कुछ सीखा।
कई बार धमकियां मिलती थीं
AAG मनीष व्यास ने बताया कि आसाराम केस की शुरुआत में कुछ महीनों तक उन्होंने पीड़िता की ओर से केस लड़ा था। उस दौरान कोर्ट में जाते समय आसाराम के भक्तों की सैकड़ों की तादाद में भीड़ होती थी। भक्त उन पर कमेंट करते थे। कई बार धमकियां भी मिलीं। जब मैं केस लड़ रहा था, उस समय पीड़िता के पड़ोसी को एक शख्स ने धमकी भरा कॉल किया था। उसने कहा था कि पीड़िता के पिता को बोलना केस वापस ले।
ये थी शुरुआती टीम
केस की शुरुआत में आसाराम के वकील राम जेठमलानी, प्रदीप चौधरी और अंजनी कुमार थे। वहीं दूसरी तरफ सरकार की तरफ AAG आनंद पुरोहित के साथ प्रद्युम्न सिंह और महिपाल बिश्नोई थे। इधर पीड़िता की तरफ से मनीष व्यास और कपिल पुरोहित केस लड़ रहे थे।
भूत-प्रेत का इलाज करने बहाने नाबालिग से दुष्कर्म करता था
आसाराम के आश्रम के स्कूल में पढ़ने वाली पीड़िता की 2 अगस्त 2013 को तबीयत खराब होने पर उसने हॉस्टल वार्डन शिल्पी को बताया। शिल्पी ने पीड़िता के माता-पिता को बुलाकर बताया कि पीड़िता पर भूत-प्रेत का साया होना बताया और कहा कि सिर्फ बापू (आसाराम) ही इसे ठीक कर सकते है। इस पीड़िता के माता-पिता उसे दिल्ली ले गए, वहां जाने पर पता लगा आसाराम जोधपुर के मनई आश्रम में है।
14 अगस्त को मनई आश्रम पहुंचे। जहां लड़की को देखते ही आसाराम ने कहा तुम वही भूत-प्रेत वाली लड़की हो। आसाराम ने पीड़िता से कहा वह पढ़ाई बाद क्या बनना चाहेगी, तो पीड़िता ने कहा वह CA बनना चाहती है। CA बनकर क्या करेगी वह तो मेरे पैरों में पड़े रहते है, तुझे टीचर बना दूंगा।
जोधपुर के मनई आश्रम में किया दुष्कर्म
जोधपुर के मनई आश्रम में ठहरी पीड़िता और उसके माता-पिता को आसाराम ने 15 अगस्त रात 10 बजे कुटिया में बुलाया। जहां आसाराम ने पीड़िता को बताया कि इलाज के लिए अनुष्ठान करना होगा।
पीड़िता और उसके माता-पिता कुटिया के गार्डन में पहुंचे। आसाराम ने पीड़िता के माता-पिता को कुटिया के बाहर जप करने के लिए कहा और पीड़िता को दूध पिलाया। इसके बाद आसाराम कुटिया में चला गया। बाद में पीड़िता को अंदर बुलाया। अंदर जाने के बाद आसाराम ने पीड़िता को कहा देखकर आओं तुम्हारे पेरेंट्स कहा है, इस पीड़िता ने बताया कि उसके पिता चले गए थे और मां बाहर जप कर रही थी।
आसाराम ने कहा में अब अनुष्ठान कर तुम्हारा इलाज करूंगा। उसने मुझे पास बिठाकर पहले हाथ पकड़ा। उसने अपने कपड़े खोलकर मुझे किस करने लगा। मुझे शॉक लगा जिसे हम भगवान मानते थे, वो ही यह सब कर रहा था। उसने मुझे ओरल सेक्स के लिए कहा, मैं चिल्लाई तो मेरे पेरेंट्स को मारने धमकी दी। उसने मेरे साथ एक से डेढ़ घंटे दुष्कर्म किया।
आसाराम को मरने तक उम्रकैद की सजा
25 अप्रेल को 2018 को कोर्ट ने 16 साल की लड़की से दुष्कर्म के मामले में 80 साल के आसाराम को उम्रकैद और 1-1 लाख रुपए का जुर्माना की सजा सुनाई गई। सजा सुनाते समय आसाराम हरिओम-हरिओम का जाप कर रहा था। आसाराम ने सजा सुनकर सिर पकड़ लिया और घुटनों के बल नीचे बैठकर फूट-फूटकर रोने लगा।
आसाराम केस में जज की टिप्पणी
"आसाराम ने न केवल पीड़िता का विश्वास तोड़ा , बल्कि आम लोगों में संतों की छवि को भी नुकसान पहुंचाया। अपराध पूरे समाज के खिलाफ है। उचित दंड नहीं दिया तो कोर्ट कर्तव्य से पथभ्रष्ट हो जाएगा।"
-मधुसूदन शर्मा, स्पेशल जज, SC-ST कोर्ट
6 सालों तक केस लड़कर आसाराम और उसके साथियों को सजा दिलाई
आसाराम केस में पीड़िता की तरफ से केस पहले वकील मनीष व्यास लड़ रहे थे, लेकिन करीब चार महीने बाद सरकार बदलने पर एएजी बदल गए थे। इसके बाद पीड़िता का केस मनीष व्यास की जगह पीसी सोलंकी लड़ने लगे। केस लड़ने पर पीसी सोलंकी को कई बार जान से मारने की धमकियां मिलीं। उनके खिलाफ कोर्ट में पर्चे भी बांटे गए। सोलंकी ने करीब 6 साल तक आसाराम और उसके साथियों को सजा होने तक केस लड़ा था। इस दौरान उनके सामने देश के नामी वकील भी आसाराम की जमानत नहीं करवा सके। 